ທ່ານໂອບາມາ ສັນຍາ ຈະຊ່ອຍເຫຼືອ ພວກຊາວສວນ ທີ່ປະສົບ ໄພແຫ້ງແລ້ງ (ວີດີໂອ)
ປະທານາທິບໍດີໂອບາມາໃຫ້ຄຳໝັ້ນສັນຍາວ່າ ຈະໃຫ້ການຊ່ອຍເຫຼືອຢ່າງກວ້າງຂວາງ ແກ່ພວກຊາວສວນແລະເຈົ້າຂອງຟາມລ້ຽງສັດ ທີ່ປະສົບກັບໄພແຫ້ງແລ້ງຢ່າງຮ້າຍແຮງ
ປະທານາທິບໍດີສະຫະລັດ ທ່ານບາຣັກ ໂອບາມາ ໄດ້ໃຫ້ຄຳໝັ້ນສັນຍາ ທີ່ຈະໃຫ້ການຊ່ອຍ ເຫຼືອໃນຂອບເຂດກວ້າງຂວາງຕໍ່ພວກຊາວສວນແລະເຈົ້າຂອງຟາມປະສຸສັດທີ່ປະສົບກັບໄພ ແຫ້ງແລ້ງຮ້າຍແຮງທີີ່ສຸດ ໃນຮອບ 50 ກວ່າປີ ທ່ານໂອບາມາກ່າວໃນຄຳປາໄສປະຈຳສັບປະດາຂອງທ່ານ ໃນວັນເສົາມື້ນີ້ວ່າ ສະພາບຂອງ ໄຮ່ສາລີໃນປັດຈຸບັນນີ້ ແມ່ນຂີ້ຮ້າຍຫຼາຍຫຼືບໍ່ກໍຂີ້ຮ້າຍທີ່ສຸດ ແລະພວກເຈົ້າຂອງຟາມລ້ຽງສັດ ກໍພວມດີ້ນຮົນ ໃນການຫາທາງລ້ຽງສັດຂອງພວກເຂົາເຈົ້າ ປະທານາທິບໍດີໂອບາມາ ກ່າວວ່າ ລັດຖະບານຂອງທ່ານ ພວມໃຫ້ເງິນກູ້ຢືມແບບສຸກເສີນ ດອກເບ້ຍຕໍ່າແກ່ພວກຊາວສວນແລະເຈົ້າຂອງຟາມປະສຸສັດ ເປີດດິນຂອງລັດຖະບານກາງ ເພີ່ມຕື່ມສຳຫຼັບໃຫ້ສັດເຂົ້າໄປກິນຫຍ້າໄດ້ແລະໃຫ້ເງິນກູ້ຢືມມູນຄ່າ 30 ລ້ານໂດລາເພື່ອນຳ ເອົານໍ້າໄປໃຊ້ສຳຫຼັບພວກສັດ ປະທານາທິບໍດີໂອບາມາ ໄດ້ຮຽກຮ້ອງໃຫ້ລັດຖະສະພາສະຫະລັດ ຮັບຜ່ານຮ່າງກົດໝາຍ ເພື່ອຄໍ້າປະກັນ ການແກ້ໄຂໃນໄລຍະຍາວ ຕໍ່ບັນຫາການປູກຝັງ ທີ່ໄດ້ຮັບຜົນກະທົບຢ່າງ ຮ້າຍແຮງນັ້ນ ໃນຄຳປາໄສຕອບຂອງພັກຣີພັບບລີກັນນັ້ນ ສະມາຊິກສະພາສູງ Roger Wicker ຈາກລັດ Mississippi ກ່າວວ່າ ປະທານາທິບໍດີຄວນຈະດຳເນີນງານຮ່ວມກັບລັດຖະສະພາ ເພື່ອຫຼີກ ລ່ຽງບໍ່ໃຫ້ມີການຕັດງົບປະມານ ໃນມູນຄ່າ 110 ພັນລ້ານໂດລາແບບອັດຕະໂນມັດທີ່ບັງຄັບ ໂດຍແຜນການຕັດງົບປະມານນັ້ນ